คณะพาณิชยศาสตร์และการบัญชี จุฬาลงกรณ์มหาวิทยาลัย

**คณะพาณิชยศาสตร์และการบัญชี จุฬาลงกรณ์มหาวิทยาลัย** ก่อตั้งเมื่อวันที่ 22 ตุลาคม พ.ศ. 2481 จุฬาลงกรณ์มหาวิทยาลัยเริ่มเปิด **"แผนกวิชาการบัญชี"** และ **"แผนกวิชาพาณิชยศาสตร์"** สังกัดคณะอักษรศาสตร์และวิทยาศาสตร์ จนกระทั่งวันที่ 2 กุมภาพันธ์ พ.ศ. 2486 จึงได้สถาปนาเป็นคณะพาณิชยศาสตร์และการบัญชี เป็นสถาบันการศึกษาแห่งแรกของประเทศไทยที่ผลิตบุคลากรเพื่อสนองความต้องการของธุรกิจของประเทศซึ่งมีการพัฒนาและเจริญก้าวหน้ามากขึ้น
คณะพาณิชยศาสตร์และการบัญชี จุฬาลงกรณ์มหาวิทยาลัย ได้รับการจัดอันดับให้เป็นอันดับหนึ่งของไทยในสาขา การเงินและการบัญชี (อันดับที่ 101 – 150 ของโลก และเป็นแห่งเดียวในประเทศที่ติดอันดับ) และ การบริหารธุรกิจและการจัดการ (อันดับที่ 151 – 200 ของโลก) จากการจัดอันดับของ QS world university ranking by Subject

300px|thumb|right|อาคารมหิตลาธิเบศร ใน พ.ศ. 2566

## ประวัติ
เมื่อพระบาทสมเด็จพระมงกุฎเกล้าเจ้าอยู่หัว ทรงตั้งกรมสถิติพยากรณ์ ขึ้นในกระทรวงพระคลังมหาสมบัติ (ต่อมาคือกระทรวงการคลัง) ความต้องการความรู้และบุคลากรในด้านเศรษฐกิจจึงมีมากยิ่งขึ้น มีการส่งนักเรียนออกไปศึกษาวิชาทางเศรษฐศาสตร์ การพาณิชย์ และการบัญชีในต่างประเทศ เพื่อให้กลับมารับราชการในกระทรวงพระคลังมหาสมบัติ และกระทรวงพาณิชย์เป็นกำลังสำคัญด้านเศรษฐกิจของชาติ จนถึงยุคสงครามโลกครั้งที่ 2 จุฬาลงกรณ์มหาวิทยาลัย สมัยที่จอมพล ป.พิบูลสงคราม เป็นอธิการบดี จึงได้จัดการศึกษาพาณิชยศาสตร์และการบัญชีขึ้น โดยได้เชิญศาสตราจารย์อุปการคุณ พระยาไชยยศสมบัติ (เสริม กฤษณามระ) นักเรียนทุนกระทรวงพระคลังมหาสมบัติ ผู้สำเร็จการศึกษาจากสถาบัน The Institute of Chartered Accountant in England & Wales เป็นประธานคณะกรรมการวางหลักสูตรการสอนในแผนกวิชาการบัญชีและพาณิชย์ ซึ่งประกอบด้วยผู้ทรงคุณวุฒิอีก 5 ท่านในคณะกรรมการชุดนี้ ประกอบด้วย 
* พระมนูภาณวิมลศาสตร์ (ชม จามรมาน)
* ศาสตราจารย์ หลวงพรตพิทยพยัต (พรต เดชา)
* ศาสตราจารย์อุปการคุณ อาภรณ์ กฤษณามระ
* นายศิริ ฮุนตระกูล 
* ศาสตราจารย์ สุกิจ นิมมานเหมินทร์

จุฬาลงกรณ์มหาวิทยาลัยมีคำสั่งที่ ๒๓/๒๑๕๘ วันที่ 22 ตุลาคม พ.ศ. 2481 ได้จัดตั้งขึ้นเป็น "แผนกวิชาการบัญชีและพาณิชย์" สังกัดคณะอักษรศาสตร์และวิทยาศาสตร์ โดยมีพระยาไชยยศสมบัติ เป็นหัวหน้าแผนก จากนั้นได้มีการพิจารณาจัดทำหลักสูตรให้มีลักษณะอิสระแตกต่างจากหลักสูตรของคณะอักษรศาสตร์และวิทยาศาสตร์ โดยกำหนดให้ผู้ที่จะศึกษาวิชาการบัญชีเรียนภาคทฤษฎี 4 ปี และภาคปฏิบัติ 1 ปี ภายหลังได้ตัดภาคปฏิบัติออกไปทำให้หลักสูตรเป็น 4 ปีจนถึงปัจจุบัน และได้รับการยกฐานะขึ้นเป็นแผนกวิชาอิสระการบัญชีและพาณิชย์ เมื่อวันที่ 4 พฤษภาคม พ.ศ. 2483 ขึ้นตรงต่อมหาวิทยาลัย เช่นเดียวกับแผนกอิสระอื่น ๆ ในจุฬาลงกรณ์มหาวิทยาลัย

พุทธศักราช 2486 มีการตราพระราชบัญญัติจุฬาลงกรณ์มหาวิทยาลัย พ.ศ. ๒๔๘๖ ยกฐานะแผนกอิสระขึ้นเป็น "คณะพาณิชยศาสตร์และการบัญชี" ประกอบไปด้วย 3 แผนกวิชา คือแผนกวิชาการบัญชี แผนกวิชาพาณิชยศาสตร์ แผนกวิชาเศรษฐศาสตร์ และศาสตราจารย์อุปการคุณ ในขณะนั้นพระยาไชยยศสมบัติ ได้รับแต่งตั้งให้เป็นคณบดีคนแรกของคณะพาณิชยศาสตร์และการบัญชี

ปัจจุบัน คณะพาณิชยศาสตร์และการบัญชีมีการพัฒนาหลักสูตรเพื่อให้สอดคล้องต่อความต้องการของธุรกิจ และอุตสาหกรรมของประเทศ โดยจัดหลักสูตรการเรียนการสอนเพิ่มเติมขึ้น ทั้งยังปรับปรุงหลักสูตรเดิมให้มีความทันสมัยอยู่ตลอดเวลา ครอบคลุมในทุกระดับการศึกษา เพื่อรับรองการขยายตัวทางศึกษาในอนาคต ในฐานะ "Chulalongkorn Business School" หรือ CBS ที่ได้รับการรับรองมาตรฐานระดับโลก AACSB (The Association to Advance Collegiate Schools of Business) เปิดสอนระดับปริญญาบัณฑิตและระดับบัณฑิตศึกษา ในสาขาวิชาซึ่งสังกัดภาควิชาต่าง ๆ เช่น ภาควิชาการบัญชี พาณิชยศาสตร์ การธนาคารและการเงิน การตลาด และสถิติ รวมทั้งเปิดสอนหลักสูตรนานาชาติ Business Administration ในระดับปริญญาตรี ปริญญาโท และปริญญาเอกด้วย

300px|thumb|อาคารไชยยศสมบัติ 1

* **พ.ศ. 2481** จอมพล ป.พิบูลสงคราม อธิการบดี จุฬาลงกรณ์มหาวิทยาลัยในขณะนั้น ได้มีคำสั่งลงวันที่ 22 ตุลาคม พ.ศ. 2481 แต่งตั้งคณะกรรมการผู้วางหลักสูตรการศึกษาวิชาการบัญชีการพาณิชย์และเศรษฐศาสตร์ โดยเปิดแผนกวิชาการบัญชีและพาณิชย์ สังกัดคณะอักษรศาสตร์และวิทยาศาสตร์ จุฬาลงกรณ์มหาวิทยาลัย และถือเป็นวันสถาปนาคณะฯ
* **พ.ศ. 2482** การจัดวางหลักสูตรได้ลุล่วงโดยแผนกวิชาการบัญชีและพาณิชย์ได้เริ่มเปิดสอนครั้งแรกในวันที่ 29 พฤษภาคม พ.ศ. 2482 โดยกำหนดให้ผู้ที่จะศึกษาวิชาการบัญชีทั้งหมด 5 ปี ซึ่งจะเรียนภาคทฤษฎี 4 ปี และภาคปฏิบัติ 1 ปี นิสิตการบัญชีและพาณิชย์รุ่นแรกหรือรุ่น 1 ใน พ.ศ. 2482 นั้น มีทั้งรุ่น 1 ปี 1 และรุ่น 1 ปี 2 รวมทั้งสิ้น 88 คน รุ่น 1 ปี 1 หมายถึงนิสิตปี 1 ที่สอบมาโดยตรงกับจุฬาลงกรณ์มหาวิทยาลัยรวมกับนิสิตที่ผ่านปี 1 แล้ว แต่สนใจจะมาเรียนทางการบัญชีและพาณิชย์ ก็มาเรียนได้โดยไม่ต้องสอบโดยโอนมาเรียนปี 1 ได้ทันทีอีกจำนวนหนึ่ง รุ่น 1 ปี 1 นี้มีรวมทั้งสิ้นจำนวนรวม 51 คน ส่วนรุ่น 1 ปี 2 หมายถึงนิสิตที่ผ่านปี 2 แล้ว (เกือบทั้งหมดเป็นนิสิตอักษรศาสตร์ บางคนผ่านปี 3 แล้ว บางคนก็จบปี 4 แล้ว) สนใจจะมาเรียนการบัญชีพาณิชย์ก็โอนมาเรียนการบัญชีและพาณิชย์ปี 2 ได้ทันที แต่การเรียนจะเรียนวิชาปี 1 และปี 2 ควบคู่กันไป ในส่วนรุ่น 1 ปี 2 นี้มีจำนวนทั้งสิ้น 37 คน
* **พ.ศ. 2483** ศาสตราจารย์อุปการคุณ พระยาไชยยศสมบัติ ได้รับแต่งตั้งให้เป็นหัวหน้าแผนกวิชาการบัญชีและพาณิชย์ และคณะกรรมการวิชาการได้พิจารณาจัดหลักสูตรให้มีลักษณะอิสระ แตกต่างจากหลักสูตรของคณะอักษรศาสตร์และวิทยาศาสตร์ โดยแยกตัวออกจากคณะอักษรศาสตร์และวิทยาศาสตร์ เป็นแผนกวิชาอิสระการบัญชีและพาณิชย์ เมื่อวันที่ 4 พฤษภาคม พ.ศ. 2483 ขึ้นตรงต่อมหาวิทยาลัย เช่นเดียวกับแผนกอิสระอื่น ๆ ในจุฬาลงกรณ์มหาวิทยาลัย
* **พ.ศ. 2486** หลังจากแผนกวิชาอิสระได้ดำเนินการสอนมาเกือบ 5 ปี ก็ได้รับการสถาปนาเป็นคณะพาณิชยศาสตร์และการบัญชี เมื่อวันที่ 2 กุมภาพันธ์ พ.ศ. 2486 ประกอบไปด้วย 3 แผนกวิชา คือแผนกวิชาการบัญชี แผนกวิชาพาณิชยศาสตร์ และแผนกวิชาเศรษฐศาสตร์ ในขณะนั้นศาสตราจารย์อุปการคุณ พระยาไชยยศสมบัติ ได้รับแต่งตั้งให้เป็นคณบดีคนแรกของคณะพาณิชยศาสตร์และการบัญชี
* **พ.ศ. 2487** แผนกวิชาการบัญชี ได้ตัดภาคปฏิบัติของหลักสูตรบัญชีออก คงเรียนแต่เฉพาะภาคทฤษฎีเป็นเวลา 4 ปี ผู้สำเร็จการศึกษาจะได้รับปริญญาบัญชีบัณฑิต ส่วนแผนกพาณิชยศาสตร์ ได้กำหนดหลักสูตรไว้ 4 ปี ผู้สำเร็จการศึกษาจะได้รับปริญญาพาณิชยศาสตรบัณฑิต
* **พ.ศ. 2494** คณะฯ ได้เปิดแผนกวิชาเศรษฐศาสตร์หลักสูตร 4 ปี ผู้ที่เรียนสำเร็จการศึกษาจะได้รับปริญญาเศรษฐศาสตรบัณฑิต

thumb|ห้องชุมนุมของภาควิชาสถิติ

* **พ.ศ. 2500** สภามหาวิทยาลัยได้อนุมัติให้เปิดแผนกวิชาสถิติ หลักสูตร 4 ปี โดยผู้ที่เรียนสำเร็จการศึกษาในระหว่างปีการศึกษา 2500 – 2513 จะได้รับปริญญาพาณิชยศาสตรบัณฑิต (สถิติ) ส่วนผู้ที่สำเร็จการศึกษาตั้งแต่ปีการศึกษา 2514 เป็นต้นมาจะได้รับปริญญาสถิติศาสตรบัณฑิต
* **พ.ศ. 2503** เปิดสอนระดับปริญญาโท หลักสูตรบัญชีมหาบัณฑิต
* **พ.ศ. 2504** เปิดสอนระดับปริญญาโท หลักสูตรพาณิชยศาสตรมหาบัณฑิต
* **พ.ศ. 2513** สภามหาวิทยาลัยได้อนุมัติให้เปิดแผนกวิชาการธนาคารและการเงิน หลักสูตร 4 ปี (ปริญญาบัญชีบัณฑิต) และแผนกวิชาเศรษฐศาสตร์ ได้รวมกับแผนกวิชาการคลังของคณะรัฐศาสตร์ จุฬาลงกรณ์มหาวิทยาลัย เพื่อแยกตัวออกไปก่อตั้งเป็น คณะเศรษฐศาสตร์ จุฬาลงกรณ์มหาวิทยาลัย

thumb|209x209px|ลานเภตรา

* **พ.ศ. 2520** สภามหาวิทยาลัยได้อนุมัติให้เปิดแผนกวิชาการตลาด โดยมีศาสตราจารย์กิตติคุณ ปรียา วอนขอพร เป็นหัวหน้าภาควิชาท่านแรก และเปิดสอนปริญญาตรี 4 ปี ในหลักสูตรพาณิชยศาสตรบัณฑิต
* **พ.ศ. 2522** ได้กำหนดให้ใช้คำว่า "ภาควิชา" แทน "แผนกวิชา" ตามพระราชบัญญัติจุฬาลงกรณ์มหาวิทยาลัย พ.ศ. 2522
thumb|right|300px|ป้ายคณะพาณิชยศาสตร์และการบัญชี
* **พ.ศ. 2525** ภาควิชาการตลาด ก่อตั้งบริษัทจำลอง จุฬาลงกรณ์มหาวิทยาลัย เป็นบริษัทฝึกงานนิสิต ดำเนินงานแบบธุรกิจจริง และในปีเดียวกันได้ เปลี่ยนชื่อหลักสูตรระดับปริญญาโท จากหลักสูตรพาณิชยศาสตรมหาบัณฑิต เป็นหลักสูตรบริหารธุรกิจมหาบัณฑิต
* **พ.ศ. 2526** คณะฯ เปลี่ยนหลักสูตรพาณิชยศาสตรบัณฑิตเป็นหลักสูตรบริหารธุรกิจบัณฑิต เปิดสอนระดับปริญญาตรี หลักสูตรปริญญาบริหารธุรกิจบัณฑิต โดยรับผิดชอบร่วมกันระหว่าง 3 ภาควิชา ได้แก่ภาควิชาพาณิชยศาสตร์ ภาควิชาการธนาคารและการเงิน และภาควิชาการตลาด
* **พ.ศ. 2529** พัฒนาหลักสูตรใหม่ หลักสูตรบริหารธุรกิจมหาบัณฑิต (MBA) สำหรับนักบริหาร ซึ่งเป็นหลักสูตรแรกของคณะฯ ที่เปิดสอนนอกเวลาราชการ
* **พ.ศ. 2531** เปิดสอนหลักสูตรระดับปริญญาเอก หลักสูตรบัญชีดุษฎีบัณฑิต เป็นแห่งแรกในประเทศไทย
* **พ.ศ. 2535** เปิดสอนหลักสูตรระดับปริญญาเอก (JDBA) หลักสูตรบริหารธุรกิจดุษฎีบัณฑิต (หลักสูตรนานาชาติ) ร่วมกับมหาวิทยาลัยธรรมศาสตร์ และสถาบันพัฒนบริหารศาสตร์ และเปิดหลักสูตรปริญญาโท 2 หลักสูตรคือ หลักสูตรวิทยาศาสตรมหาบัณฑิต สาขาวิชาเทคโนโลยีสารสนเทศทางธุรกิจ และวิทยาศาสตรมหาบัณฑิต สาขาวิชาการประกันภัย
* **พ.ศ. 2539** คณะฯ ได้เปิดหลักสูตรปริญญาบริหารธุรกิจบัณฑิต สาขาวิชาการจัดการธุรกิจระหว่างประเทศ (หลักสูตรนานาชาติ) ซึ่งนับว่าเป็นหลักสูตรนานาชาติหลักสูตรแรกที่เปิดสอนในระดับปริญญาตรีปริญญาแรกในจุฬาฯ
* **พ.ศ. 2540** เปิดสอนระดับปริญญาโท หลักสูตรวิทยาศาสตรมหาบัณฑิต สาขาวิชาการเงิน ซึ่งเป็นหลักสูตรปริญญาโททางการเงินแห่งแรกของประเทศไทย
* **พ.ศ. 2543** คณะฯ ได้เปิดหลักสูตรระดับปริญญาตรี หลักสูตรบริหารธุรกิจบัณฑิต สาขาวิชาการบัญชี (หลักสูตรนานาชาติ)
* **พ.ศ. 2544** หลักสูตรระดับปริญญาตรี หลักสูตรสถิติศาสตรบัณฑิต ได้เปิดสาขาวิชาใหม่เพิ่ม คือสาขาวิชาเทคโนโลยีสารสนเทศเพื่อธุรกิจ
* **พ.ศ. 2547** เปิดหลักสูตรระดับปริญญาโท หลักสูตรการจัดการมหาบัณฑิต สาขาวิชาการจัดการธุรกิจระหว่างประเทศ (หลักสูตรนานาชาติ)
* **พ.ศ. 2549** เปิดหลักสูตรระดับปริญญาโทอีก 3 หลักสูตร คือหลักสูตรวิทยาศาสตรมหาบัณฑิต สาขาวิชาการตลาด หลักสูตรวิทยาศาสตรมหาบัณฑิต สาขาวิชาการกำกับดูแลกิจการ และหลักสูตรวิทยาศาสตรมหาบัณฑิต สาขาวิชาการพัฒนาซอฟต์แวร์ด้านธุรกิจ
* **พ.ศ. 2551** เปิดหลักสูตรระดับปริญญาเอก หลักสูตรวิทยาศาสตรดุษฎีบัณฑิต สาขาวิชาการเงินเชิงปริมาณ (หลักสูตรนานาชาติ) (ภาคนอกเวลาราชการ)
* **พ.ศ. 2552** เปิดหลักสูตรระดับปริญญาโท หลักสูตรบริหารธุรกิจมหาบัณฑิต สาขาวิชาการจัดการโรงพยาบาลและการรักษาสุขภาพ
* **พ.ศ. 2554** เปิดหลักสูตรระดับปริญญาโท หลักสูตรวิทยาศาสตรมหาบัณฑิต สาขาวิชาวิศวกรรมการเงิน (หลักสูตรนานาชาติ) (ภาคนอกเวลาราชการ) และปรับปรุงหลักสูตรปริญญาเอก หลักสูตรบริหารธุรกิจดุษฎีบัณฑิต (หลักสูตรนานาชาติ) เปิดสอนใน 3 สาขาวิชา คือสาขาวิชาการเงิน สาขาวิชาการจัดการ และสาขาวิชาการตลาด (เดิมคือหลักสูตรปริญญาเอกร่วม 3 สถาบัน JDBA ที่เปิดสอนตั้งแต่ พ.ศ. 2535)
* **พ.ศ. 2566** เปิดหลักสูตรระดับปริญญาโท หลักสูตรวิทยาศาสตรมหาบัณฑิต สาขาวิชาธุรกิจ (MSB)

## สัญลักษณ์คณะ
ชื่อของคณะพาณิชยศาสตร์และการบัญชีในภาษาอังกฤษ คือ Faculty of Commerce and Accountancy นั้น มักจะต้องมีการชี้แจงเพิ่มเติมว่าหมายถึง Business School ที่มีการเรียนการสอนทางด้านบริหารธุรกิจ ซึ่งคำว่า Business School นั้นเป็นชื่อที่เข้าใจได้ทันทีและใช้กันอย่างแพร่หลายในคณะฯ ที่มีการเรียนการสอนทางด้านบริหารธุรกิจ และมักจะใช้ควบคู่ไปกับชื่อของมหาวิทยาลัย เช่น Harvard Business School ซึ่งหมายถึง School of Business ของ Harvard University ดังนั้น เพื่อให้การสื่อสารประชาสัมพันธ์ของคณะฯ เป็นไปอย่างมีประสิทธิภาพ ให้สังคมภายนอกได้รับทราบว่า คณะพาณิชยศาสตร์และการบัญชีเป็นสถาบันการศึกษาทางด้านบริหารธุรกิจแห่งจุฬาลงกรณ์มหาวิทยาลัย คณะฯ จึงได้เริ่มใช้ชื่อ Chulalongkorn Business School พร้อมกับสัญลักษณ์ใหม่ที่ได้คัดเลือกจากแบบที่ออกมาหลาย ๆ แบบ ซึ่งสัญลักษณ์ใหม่นี้จะใช้คู่ไปกับชื่อที่เป็นทางการของคณะฯ ทั้งที่เป็นภาษาไทยและภาษาอังกฤษ โดยได้เริ่มใช้กับกิจกรรมที่จัดขึ้นในการฉลองครบรอบ 70 ปี ของการดำเนินงานของคณะฯ เป็นครั้งแรก และต่อไปก็จะใช้ในการประชาสัมพันธ์คณะฯ ทั้งในเอกสารคู่มือ รวมถึงในนามบัตรของอาจารย์และบุคลากรของคณะฯ ด้วยคำอธิบายตราสัญลักษณ์ CBS ซึ่งย่อมาจาก Chulalongkorn Business school

## การรับรองมาตรฐาน
280px|thumbnail|บริเวณคณะพาณิชยศาสตร์และการบัญชี
คณะพาณิชยศาสตร์และการบัญชี จุฬาลงกรณ์มหาวิทยาลัย ได้รับการรับรองคุณภาพมาตรฐานการศึกษาจาก AACSB (The Association to Advance Collegiate Schools of Business) จากสหรัฐอเมริกา และ EFMD (The European Foundation for Management Development) จากยุโรป โดย AACSB ให้การรับรองหลักสูตรทั้งคณะเป็นเวลา 5 ปี ขณะที่ EFMD ให้การรับรองเฉพาะหลักสูตรที่ยื่น ได้แก่ หลักสูตรวิทยาศาสตรมหาบัณฑิต สาขาวิชาการเงิน (หลักสูตรภาษาอังกฤษ) เป็นเวลา 3 ปี และหลักสูตรบริหารธุรกิจบัณฑิต (หลักสูตรนานาชาติ) เป็นเวลา 5 ปี ซึ่งหลักสูตรบริหารธุรกิจบัณฑิตเป็นหลักสูตรเดียวที่เปิดสอนนอกยุโรปแล้วได้รับการรับรอง EPAS (EFMD Programme Accreditation System) นาน 5 ปี คณะพาณิชยศาสตร์และการบัญชี จุฬาลงกรณ์มหาวิทยาลัยเป็นสถาบันการศึกษาด้านบริหารธุรกิจแห่งแรกในไทยที่ได้รับรองคุณภาพมาตรฐานการศึกษาระดับโลกจาก AACSB ครบทั้งระดับปริญญาตรี ปริญญาโท และปริญญาเอก อีกด้วย

ทั้งนี้ AACSB ยังได้รับรองคุณภาพมาตรฐานการศึกษาด้านบริหารธุรกิจและการบัญชีให้กับสถาบันการศึกษาที่มีชื่อเสียงเป็นอย่างมากในระดับโลก ในสหรัฐอเมริกา เช่น สถาบันเทคโนโลยีแมสซาชูเซตส์ (MIT), มหาวิทยาลัยฮาร์วาร์ด, มหาวิทยาลัยสแตนฟอร์ด, มหาวิทยาลัยเยล, มหาวิทยาลัยโคลัมเบีย,  มหาวิทยาลัยซีราคิวส์ และ มหาวิทยาลัยมิสซูรี และในสหราชอาณาจักร อาทิ ราชวิทยาลัยลอนดอน (Imperial College London)

จากการจัดอันดับของ QS world university ranking by subject พบว่า

สาขาการเงินและการบัญชี จุฬาลงกรณ์มหาวิทยาลัย ติดอันดับ 101 – 150 ของโลก อันดับ 1 ในไทย และยังเป็นแห่งเดียวในประเทศที่ติดอันดับในสาขานี้

สาขาบริหารธุรกิจและการจัดการ ติดอันดับ 151 – 200 ของโลก อันดับ 1 ในไทย

## ทำเนียบคณบดี
1. ศาสตราจารย์อุปการคุณ พระยาไชยยศสมบัติ   พ.ศ. 2486 – 2507

2. ศาสตราจารย์อุปการคุณ อาภรณ์ กฤษณามระ   พ.ศ. 2507 – 2514

3. ศาสตราจารย์กิตติคุณ เติมศักดิ์ กฤษณามระ พ.ศ. 2514 – 2518

4. ศาสตราจารย์กิตติคุณ เถาวัลย์ นันทาภิวัฒน์  พ.ศ. 2518 – 2522

5. รองศาสตราจารย์ สุธี เอกะหิตานนท์  พ.ศ. 2522 – 2530

6. ศาสตราจารย์กิตติคุณ ดร.นราศรี ไววนิชกุล  พ.ศ. 2530 – 2534

7. ศาสตราจารย์กิตติคุณ ดร.คุณหญิงสุชาดา กีระนันทน์  พ.ศ. 2534 – 2542

8. รองศาสตราจารย์ ดร.วิรัช อภิเมธีธำรง  พ.ศ. 2542 – 2546

9. รองศาสตราจารย์ ดร.ดนุชา คุณพนิชกิจ  พ.ศ. 2546 – พ.ศ. 2550

10. รองศาสตราจารย์ ดร.อรรณพ ตันละมัย  พ.ศ.  2550 – พ.ศ. 2554

11. รองศาสตราจารย์ ดร.พสุ เดชะรินทร์  พ.ศ. 2554 – พ.ศ. 2562

12. ศาสตราจารย์ ดร.วิเลิศ ภูริวัชร พ.ศ. 2562 – 2567

13. รองศาสตราจารย์ ดร.ธารทัศน์ โมกขมรรคกุล พ.ศ. 2567 – ปัจจุบัน

## ภาควิชาและหลักสูตร

* ภาควิชาการบัญชี  
* ภาควิชาพาณิชยศาสตร์ 
* ภาควิชาสถิติ 

* ภาควิชาการธนาคารและการเงิน
* ภาควิชาการตลาด 
* ปริญญาบริหารธุรกิจบัณฑิต (หลักสูตรนานาชาติ (BBA))



## บุคคลที่มีชื่อเสียง

*ดูเพิ่มที่ [[รายนามบุคคลจากจุฬาลงกรณ์มหาวิทยาลัย#คณะพาณิชยศาสตร์และการบัญชี|รายนามบุคคลจากคณะพาณิชยศาสตร์และการบัญชี จุฬาลงกรณ์มหาวิทยาลัย]]*

* ศาสตราจารย์อุปการคุณ พระยาไชยยศสมบัติ (อาจารย์) อดีตรัฐมนตรีว่าการกระทรวงการคลัง และอดีตคณบดี**คณะพาณิชยศาสตร์และการบัญชี จุฬาลงกรณ์มหาวิทยาลัย**คนแรก
* ศาสตราจารย์ ดร.อำนวย วีรวรรณ (ศิษย์เก่า) อดีตรองนายกรัฐมนตรี และรัฐมนตรีว่าการกระทรวงการคลัง
* ดร.คุณหญิงสุชาดา กีระนันทน์ (ศิษย์เก่า) อดีตอธิการบดีจุฬาลงกรณ์มหาวิทยาลัย และอดีตนายกสภาจุฬาลงกรณ์มหาวิทยาลัย
* สุพัฒนพงษ์ พันธ์มีเชาว์ (ศิษย์เก่าปริญญาโท) อดีตรองนายกรัฐมนตรี และรัฐมนตรีว่าการกระทรวงพลังงาน และอดีตสมาชิกสภาผู้แทนราษฎร ชุดที่ 26
* บดี จุณณานนท์ (ศิษย์เก่า) ประธานกรรมการบริหาร บริษัท พุทธธรรมประกันภัย จำกัด (มหาชน), อดีตรัฐมนตรีว่าการกระทรวงการคลัง, อดีตผู้อำนวยการสำนักงบประมาณ
* สนธิรัตน์ สนธิจิรวงศ์ (ศิษย์เก่าปริญญาโท) อดีตรัฐมนตรีว่าการกระทรวงพาณิชย์, อดีตรัฐมนตรีว่าการกระทรวงพลังงาน, อดีตที่ปรึกษารัฐมนตรีว่าการกระทรวงอุตสาหกรรม
* พัฒนา พร้อมพัฒน์ (ศิษย์เก่า) รัฐมนตรีว่าการกระทรวงสาธารณสุข ในรัฐบาลอนุทิน ชาญวีรกูล
* รองศาสตราจารย์ ดร.วรากรณ์ สามโกเศศ (ศิษย์เก่า) อดีตรัฐมนตรีช่วยว่าการกระทรวงศึกษาธิการ อดีตคณบดีคณะเศรษฐศาสตร์ มหาวิทยาลัยธรรมศาสตร์ อธิการบดีกิตติคุณมหาวิทยาลัยธุรกิจบัณฑิต
* ยิ่งพันธ์ มนะสิการ (ศิษย์เก่า) อดีตรัฐมนตรีว่าการกระทรวงวิทยาศาสตร์ เทคโนโลยี และสิ่งแวดล้อม
* คุณหญิงจารุวรรณ เมณฑกา (ศิษย์เก่า) สมาชิกคริสตจักรวัฒนา อดีตสมาชิกวุฒิสภาไทย ชุดที่ 11, อดีตสมาชิกวุฒิสภากรุงเทพมหานคร, อดีตผู้ว่าการตรวจเงินแผ่นดิน อดีตคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.)
* คุณหญิงสุดารัตน์ เกยุราพันธุ์ (ศิษย์เก่า) นักการเมือง, หัวหน้าพรรคไทยสร้างไทย และอดีตรัฐมนตรีกระทรวงเกษตรและสหกรณ์ 
* ศาสตราจารย์ ดร.วิเลิศ ภูริวัชร (อาจารย์) อธิการบดีจุฬาลงกรณ์มหาวิทยาลัย คนที่ 18 อดีตคณบดี**คณะพาณิชยศาสตร์และการบัญชี จุฬาลงกรณ์มหาวิทยาลัย** อดีตหัวหน้าภาควิชาการตลาด นักการตลาดที่มีชื่อเสียง นักสร้างแบรนด์ของบริษัทชั้นนำในประเทศ ประธานที่ปรึกษาบริษัทสปาฮาคุโฮโด ที่ปรึกษาบริษัทและองค์กรชั้นนำทั้งระดับประเทศและนานาชาติ
* ดร.สาคร สุขศรีวงศ์ (ศิษย์เก่า, อาจารย์) ประธานเจ้าหน้าที่บริหาร บริษัทเงินทุน กรุงเทพธนาทร จำกัด (มหาชน) กรรมการและผู้จัดการทั่วไป ร้านภูฟ้า และอาจารย์พิเศษ ประจำ**คณะพาณิชยศาสตร์และการบัญชี จุฬาลงกรณ์มหาวิทยาลัย ด้านการจัดการและองค์กร**
* ศาสตราจารย์ ดร.นฤมล ภิญโญสินวัฒน์ (ศิษย์เก่า) รัฐมนตรีว่าการกระทรวงศึกษาธิการ อดีตรัฐมนตรีว่าการกระทรวงเกษตรและสหกรณ์ อดีตผู้แทนการค้าไทย อดีตรัฐมนตรีช่วยว่าการกระทรวงแรงงาน และอดีตโฆษกประจำสำนักนายกรัฐมนตรี
* สันติ วิลาสศักดานนท์ (ศิษย์เก่า) อดีตประธานสภาอุตสาหกรรมแห่งประเทศไทย
* วีระ ปิตรชาติ (ศิษย์เก่า) อดีตรัฐมนตรีช่วยว่าการกระทรวงมหาดไทย (ในรัฐบาลพลเอก สุจินดา คราประยูร​), อดีตกรรมการบริษัท อุตสาหกรรมปิโตรเคมีกัลไทย จำกัด (มหาชน),​ และอดีตผู้ว่าการการไฟฟ้าส่วนภูมิภาค
* นวลพรรณ ล่ำซำ (ศิษย์เก่า) นายกสมาคมกีฬาฟุตบอลแห่งประเทศไทย ในพระบรมราชูประถัมภ์, กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย จำกัด (มหาชน), อดีตประธานสโมสรฟุตบอลการท่าเรือในไทยลีก
* ขัตติยา อินทรวิชัย (ศิษย์เก่า) ประธานเจ้าหน้าที่บริหารและกรรมการผู้จัดการ ธนาคารกสิกรไทย จำกัด (มหาชน)
* ธีรัชย์ อัตนวานิช (ศิษย์เก่าปริญญาตรีและปริญญาโท MBA) ประธานกรรมการธนาคารออมสิน, อดีตอธิบดีกรมศุลกากร, อดีตประธานกรรมการ การยาสูบแห่งประเทศไทย
* สมชัย เลิศสุทธิวงศ์ (ศิษย์เก่า) ประธานเจ้าหน้าที่บริหาร บริษัท แอดวานซ์ อินโฟร์ เซอร์วิส จำกัด (มหาชน) (AIS), ประธานกรรมการและกรรมการอิสระ บริษัท ปตท. น้ำมันและการค้าปลีก จำกัด (มหาชน) 
* ธานินทร์ บูรณมานิต (ศิษย์เก่า) ประธานเจ้าหน้าที่บริหารและกรรมการผู้จัดการ บริษัท ซีพี ออลล์ จำกัด (มหาชน) (CPALL)
* วสิษฐ แต้ไพสิฐพงษ์ (ศิษย์เก่า) กรรมการบรรษัทภิบาลและการพัฒนาอย่างยั่งยืน/ประธานเจ้าหน้าที่บริหารและกรรมการผู้จัดการใหญ่ บริษัท เบทาโกร จํากัด (มหาชน)
* เลอศักดิ์ จุลเทศ (ศิษย์เก่า) อดีตผู้อำนวยการธนาคารออมสิน
* มาณพ เสงี่ยมบุตร (ศิษย์เก่า) ประธานเจ้าหน้าที่บริหารกลุ่มงานการเงิน ธนาคารไทยพาณิชย์ จำกัด (มหาชน) ผู้บุกเบิกและก่อตั้งธุรกิจจีนและธุรกิจต่างประเทศให้กับธนาคารไทยพาณิชย์ และเป็นผู้ริเริ่มการลงทุนและพัฒนาความร่วมมือทางด้านฟินเทคจีน, อดีต Head of China A–Share Research ที่บริษัทหลักทรัพย์ CLSA ในเซี่ยงไฮ้และฮ่องกง
* บุศทรี ตั้งคาราวคุณ หวั่งหลี (ศิษย์เก่า) กรรมการบริหาร และรองกรรมการผู้จัดการสำนักประธานเจ้าหน้าที่บริหาร บริษัท ทีโอเอ เพ้นท์ (ประเทศไทย) จำกัด (มหาชน)
* รองศาสตราจารย์ ดร.ชัชชาติ สิทธิพันธุ์ (ศิษย์เก่าปริญญาโท) ผู้ว่าราชการกรุงเทพมหานคร, อดีตรัฐมนตรีช่วยว่าการและรัฐมนตรีว่าการกระทรวงคมนาคม ในรัฐบาลยิ่งลักษณ์ ชินวัตร, อดีตอาจารย์ประจำคณะวิศวกรรมศาสตร์ จุฬาลงกรณ์มหาวิทยาลัย
* ดร.วิโรจน์ ลักขณาอดิศร (ศิษย์เก่าปริญญาโท) นักการเมือง สมาชิกสภาผู้แทนราษฎรแบบบัญชีรายชื่อ สังกัดพรรคประชาชน อดีตโฆษกพรรคก้าวไกล อดีตสังกัดพรรคอนาคตใหม่ พรรคก้าวไกล และพรรคประชาชน
* ผู้ช่วยศาสตราจารย์ ดร.เอกก์ ภทรธนกุล (อาจารย์) นักวิชาการการตลาดชาวไทย หัวหน้าภาควิชาการตลาด **คณะพาณิชยศาสตร์และการบัญชี จุฬาลงกรณ์มหาวิทยาลัย** ประธานหลักสูตรระดับมหาบัณฑิต ด้านแบรนด์และการตลาด (MBM) ผู้ช่วยอธิการบดี จุฬาลงกรณ์มหาวิทยาลัย เป็นที่ปรึกษาด้านแบรนด์ที่มีชื่อเสียง และผู้แต่งหนังสือ "อัจฉริยะการตลาด" ที่สร้างปรากฏการณ์หนังสือขายดีอันดับหนึ่งนานกว่า 200 สัปดาห์ทั่วประเทศ
* ผู้ช่วยศาสตราจารย์ ดร.กฤตินี พงษ์ธนเลิศ (อาจารย์) อาจารย์ประจำภาควิชาการตลาด **คณะพาณิชยศาสตร์และการบัญชี จุฬาลงกรณ์มหาวิทยาลัย** ผู้เขียนหนังสือวัฒนธรรมและการตลาดในประเทศญี่ปุ่น เจ้าของคอลัมน์ "Makoto Marketing" และเจ้าของนามปากกา "เกตุวดี Marumura"
* ปิยพันธุ์ นิมมานเหมินท์ (ศิษย์เก่า) ปลัดกระทรวงการคลัง, อธิบดีกรมบัญชีกลางและกรมธนารักษ์, สมาชิกวุฒิสภาไทย ชุดที่ 10, สมาชิกวุฒิสภาไทย ชุดที่ 11 และสมาชิกวุฒิสภาไทย ชุดที่ 12, อดีตกรรมการตรวจเงินแผ่นดิน
* ยุพา ทวีวัฒนะกิจบวร (ศิษย์เก่าปริญญาโท) กรรมการผู้แทนการรถไฟฟ้าขนส่งมวลชนแห่งประเทศไทย, ปลัดสำนักนายกรัฐมนตรี, อดีตปลัดกระทรวงวัฒนธรรม, อดีตรองปลัดกระทรวงวัฒนธรรม, อดีตผู้อำนวยการสำนักเฝ้าระวังทางวัฒนธรรม กระทรวงวัฒนธรรม, อดีตผู้อำนวยการกลุ่มประชาสัมพันธ์ กรมส่งเสริมวัฒนธรรม กระทรวงวัฒนธรรม
* ดาวนภา เพชรอำไพ (ศิษย์เก่า) กรรมการผู้จัดการและกรรมการ บริษัท เมืองไทย แคปปิตอล จำกัด (มหาชน)
* ยุพาพิน วังวิวัฒน์ (ศิษย์เก่า) รองประธานเจ้าหน้าที่บริหาร/ประธานเจ้าหน้าที่บริหารด้านการเงิน บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน)
* อภินันท์ เกลียวปฏินนท์ ประธานเจ้าหน้าที่บริหาร ธนาคารเกียรตินาคินภัทร จำกัด (มหาชน)
* สมเกียรติ สุทธิวานิช รองกรรมการผู้จัดการใหญ่สายงานบัญชีและการเงิน บริษัท ผลิตไฟฟ้า จำกัด (มหาชน)
* ดร.อานนท์ ศักดิ์วรวิทย์ (ศิษย์เก่า) อาจารย์ประจำคณะสถิติประยุกต์ สถาบันบัณฑิตพัฒนบริหารศาสตร์, ผู้อำนวยการศูนย์สำรวจความเห็นนิด้าโพล, นักวิจารณ์ทางการเมือง, ผู้เชี่ยวชาญด้านจิตวิทยาเชิงปริมาณ
* นครินทร์ กิ่งศักดิ์ (ศิษย์เก่า) อดีตนักร้องนำวง "ไฮดร้า" อดีตนักร้องสังกัดค่าย โซนี่ มิวสิก, จีราฟเรคอร์ดส และ จีนี่เรคอร์ดส 
* กัญญา ไรวินท์ (ศิษย์เก่า) นักแสดง, พิธีกร, ดีเจ, นักกีฬาเคอร์ลิงทีมชาติไทย
* ปกรณ์ ปิยะเจริญวัฒนา (ศิษย์เก่า) คอนเทนต์ครีเอเตอร์ **"แนะแนวการศึกษาและอาชีพ"**, ที่ปรึกษาด้านการเงินการลงทุนและการตลาด, วิทยากรพิเศษของคณะบริหารธุรกิจและศิลปศาสตร์ มหาวิทยาลัยเทคโนโลยีราชมงคลล้านนา ตาก, อดีตนักตรวจสอบบัญชีในเครือบริษัท BIG4
* กระทรวง จารุศิระ (โค้ชซัน–กระทรวง) (ศิษย์เก่า) สุดยอดแฟนพันธุ์แท้ตลาดหุ้นไทย จากรายการแฟนพันธุ์แท้ พ.ศ. 2556, เทรดเดอร์ผู้มากประสบการณ์กว่า 20 ปี, ประธานเจ้าหน้าที่บริหาร SuperTrader หรือ SPT จัดตั้งโคเทรดดิ้งสเปซ (Co–Trading Space) แห่งแรกของประเทศไทย ภายใต้ชื่อ "Super Trader Republic"
* ถนอม เกตุเอม (Tax–บักหนอม) (ศิษย์เก่า) บล็อกเกอร์, นักเขียน, และวิทยากรที่ให้ความรู้เรื่องภาษี–บัญชี–การเงิน
* พอฤทัย ณรงค์เดช (สกุลเดิม: บุณยะจินดา) (ศิษย์เก่า) กรรมการมูลนิธิบุณยะจินดา, นักวิชาการประจำคณะกรรมาธิการการกฏหมาย การยุติธรรม และการตำรวจ, ที่ปรึกษาผู้บัญชาการตำรวจภูธรภาค 5
* กันต์ กันตถาวร (ศิษย์เก่า) อดีตนายแบบ, นักแสดง และพิธีกร
* วศิน อัศวนฤนาท (ศิษย์เก่า) (หลักสูตรนานาชาติ) นายแบบ, นักแสดงอิสระ
* ธนันต์ธรญ์ นีระสิงห์ (ศิษย์เก่า) สมาชิกวง เฟย์ ฟาง แก้ว สังกัด Kamikaze เครืออาร์เอส
* พชร จิราธิวัฒน์ (ศิษย์เก่า) นักแสดงภาพยนตร์, ซีรีส์, เพลง และโฆษณา
* จุฑาวุฒิ ภัทรกำพล (ศิษย์เก่า) นักแสดงละคร, ซิทคอม, ภาพยนตร์, ซีรีส์ 
* บุษกร หงษ์มานพ (ศิษย์เก่า) นักแสดง, นางแบบ, พิธีกร, ผู้กำกับละคร
* ปีติภัทร คูตระกูล (ศิษย์เก่า) พิธีกร, ผู้ประกาศข่าวช่อง 3 เอชดี
* ธริศร ธรณวิกรัย (ศิษย์เก่า) (หลักสูตรนานาชาติ) ยูทูบเบอร์และนักรีวิวด้านอาหารและอสังหาริมทรัพย์ เจ้าของช่องยูทูบ: "BoomTharis"
* กรณ์ ศิริสรณ์ (ศิษย์เก่าปริญญาโท) นักร้อง, นักแสดงสังกัดช่องวัน 31
* ณมน สวาทยานนท์ (Jet'aime, เฌอแตม) (ศิษย์เก่าหลักสูตรนานาชาติ) นักร้องวงเกิร์ลกรุ๊ป AR3NA ในสังกัด 411 MUSIC

## กิจกรรมของคณะ
* SMO Banshi (สโมสรนิสิตคณะพาณิชยศาสตร์และการบัญชี)
* Shidebate (ชมรมโต้วาทีแห่งคณะพาณิชยศาสตร์และการบัญชี)
* Stacklub (Stat Case Club)
* Shi Radio (ฝ่ายโสตและทัศนูปกรณ์)
* ชุมนุมสถิติ
* BANdSHI (วงดนตรีสากล) 
* เภตรา (วงดนตรีไทย) 
* Teamball Banshi (ชมรมฟุตบอล)

* Shirunning (ชมรมวิ่ง)
* SHIleader (กลุ่มผู้นำเชียร์คณะพาณิชยศาสตร์และการบัญชี)
* BBA Chula
*Shia Leader (หลีดปีศาจ)
*CBS Ambassadors (ทูตแห่งคณะพาณิชยศาสตร์และการบัญชี)

## แหล่งข้อมูลอื่น
* คณะพาณิชยศาสตร์และการบัญชี
* สมาคมนิสิตเก่าคณะพาณิชยศาสตร์และการบัญชี 

## ดูเพิ่ม
* รายชื่อคณะบริหารธุรกิจในประเทศไทย
* รายชื่อคณะเศรษฐศาสตร์ในประเทศไทย

## อ้างอิง

จุฬาลงกรณ์

หมวดหมู่:สถาบันอุดมศึกษาที่ก่อตั้งในปี พ.ศ. 2481
หมวดหมู่:ก่อตั้งในจังหวัดพระนครในปี พ.ศ. 2481